CELEX: 32015D0798
Language: da
Date: 2015-05-11 00:00:00
Title: Rådets afgørelse (EU) 2015/798 af 11. maj 2015 om bemyndigelse af Europa-Kommissionen til på Den Europæiske Unions vegne at forhandle om ændringer til Wienerkonventionen om beskyttelse af ozonlaget og Montrealprotokollen om stoffer, der nedbryder ozonlaget

22.5.2015   
            
            
               DA
            
            
               Den Europæiske Unions Tidende
            
            
               L 127/19
            
         RÅDETS AFGØRELSE (EU) 2015/798
   af 11. maj 2015
   om bemyndigelse af Europa-Kommissionen til på Den Europæiske Unions vegne at forhandle om ændringer til Wienerkonventionen om beskyttelse af ozonlaget og Montrealprotokollen om stoffer, der nedbryder ozonlaget
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, og artikel 218, stk. 3 og 4,
   under henvisning til henstilling fra Europa-Kommissionen, og ud fra følgende betragtning:
   Kommissionen bør bemyndiges til på Unionens vegne at forhandle om ændringer til Wienerkonventionen om beskyttelse af ozonlaget (1) og Montrealprotokollen om stoffer, der nedbryder ozonlaget (2) —
   VEDTAGET DENNE AFGØRELSE:
   Artikel 1
   Kommissionen bemyndiges til på Unionens vegne for så vidt angår spørgsmål, der henhører under Unionens kompetence, og om hvilke Unionen har vedtaget regler, at forhandle om ændringer til Wienerkonventionen om beskyttelse af ozonlaget og Montrealprotokollen om stoffer, der nedbryder ozonlaget, på konferencerne mellem parterne i denne konvention og på møderne mellem parterne i denne protokol i 2015 og 2016.
   Artikel 2
   1.   Kommissionen fører forhandlingerne i samråd med det særlige udvalg, som Rådet har udpeget, og i overensstemmelse med Rådets forhandlingsdirektiver, der er anført i addendummet til denne afgørelse.
   2.   Rådet kan til enhver tid revurdere disse forhandlingsdirektiver. Med henblik herpå aflægger Kommissionen efter hvert forhandlingsmøde rapport til Rådet om resultatet af forhandlingerne og om eventuelle problemer, som måtte opstå under forhandlingerne.
   Artikel 3
   I den udstrækning spørgsmål om de i artikel 1 omhandlede ændringer henhører under delt kompetence mellem Unionen og medlemsstaterne, bør Kommissionen og medlemsstaterne arbejde tæt sammen under forhandlingsforløbet for at tilstræbe enhed i Unionens og dens medlemsstaters internationale repræsentation.
   Artikel 4
   Denne afgørelse er rettet til Kommissionen.
   
      Udfærdiget i Bruxelles, den 11. maj 2015.
      
         
            På Rådets vegne
         
         J. DŪKLAVS
         
            Formand
         
      
   
   
      (1)  EFT L 297 af 31.10.1988, s. 10.
   
      (2)  EFT L 297 af 31.10.1988, s. 21.